Title: Klopka za sokola
Description: "U romanu 'Klopka za Sokola' Stjepan Tomaš obrađuje osjetljivu temu iz Domovinskog rata i poraća (ubojstva civila u Osijeku 91.) u kojem je, raspolažući izvornim sudskim dokumentima, istražio slučaj koji je svojim neposrednim rezonancijama u hrvatskom poslijeratnom društvu izazvao, i još uvijek izaziva, polemike, slučaj koji ni nakon tri desetljeća nije dobio svoj (konačni) sudski epilog.

Služeći se alegorijom Tomaš u ovom romanu, istražuje sudski proces protiv čovjeka koji se u našoj podijeljenoj zbilji borio za hrvatsku samostalnost, u vrlo specifičnim, teškim, neprozirnim i dramatičnim povijesnim okolnostima, koji je osumnjičen za ratni zločin tijekom Domovinskog rata, u procesu koji je nesumnjivo bio politički, a dobrim dijelom i montiran, pa je znakovit moto na početku romana, Nietzscheove riječi: 'Istina je pitanje (ne)prijateljstva.' 

S obzirom da je riječ o intrigantnoj temi oko koje se dijele mišljenja i lome koplja, u kojoj sudjeluju stvarne osobe, u kojoj se raspliću istiniti događaji, Tomaš je pribjegao romanu a clef, smjestivši sva zbivanja i sve osobe u ptičji svijet, u kojemu lepršaju i čerupaju se 'ptice', od  Sokola, Gavrana, Djetlića, Slavuja i drugih, do Palčića, Trčke i Grmuše…"